钦定古今图书集成/历象汇编/乾象典/第056卷 > 《春明梦馀录》 > 《分野》
## 钦定古今图书集成/历象汇编/乾象典/第056卷 > 《春明梦馀录》 > 《分野》

分野之说，以中国之九州，应上天之十二次。丑星纪，
吴越也。子元枵，齐也。亥娵訾，卫也；娵訾，一名豕韦。戌
降娄，鲁也。酉大梁，赵也。申实沈，晋也。未鹑首，秦也。午
鹑火，周也。巳鹑尾，楚也。辰寿星，郑也。卯大火，宋也。寅
析木，燕也。按《晋语》云：“实沈之墟，晋人是居。”《周语》云：“岁
在鹑火，我有周之分野。”《左》襄九年，“商主大火。”昭元年，
参为晋星。襄二十八年，“龙、宋、郑之星。”又曰“以害鸟。”
周、楚恶之。则分野之说，其来已久。然星纪在东北，而
吴、越实在东南，鲁、宋、郑相去甚迩，而分为四次。且娵、
訾、降娄、戌、亥之次也，而鲁、卫属之。三家分晋，始有赵，
何以大梁独属赵、韩、魏不闻《汉书》地理分郡国以配
诸次，其地分或多或少，鹑火极多，鹑首甚狭，徒祖相
传，未闻源委。于其分野，或有妖祥，古者多效，皆圣哲
度知，非后人所能测也。《周官》九州分野，角亢氐兖州，
房心豫州，尾箕幽州，斗牛女扬州，虚危青州，室壁并
州，娄胃徐州，昴毕冀州，觜参益州，井鬼瑶州，柳星张三河，翼轸荆州。